Anno Domini millesimo ducentesimo nonagesimo quinto statuta sunt haec apud Cistercium in Capitulo generali. 1.  In primis, cum gloriosae Virginis Mariae Genitricis Domini Dei nostri attribui merito debeat omnis honor et perfectio creaturae, diffinitionem anno praeterito editam de octavis Purificationis eiusdem Virginis celebrandis, generale Capitulum duxit taliter declarandum, quod diffinitio illa inviolabiliter perseveret, hoc excepto quod, loco illarum trium brevium lectionum, dicantur privatis diebus tres aliae lectiones seriatim de Canticis Canticorum assignandae per cantores, unumquodque capitulum dicti libri in duas lectiones aequaliter dividendo, et quod in vigilia praedictae festivitatis missa de ipsa Beata Virgine sicut in sabbato solemniter in conventu celebretur. 2.  Item, quoniam iuxta beati Bernardi venerabilis patris nostri sententiam, ubi necessitas intervenerit aut utilitas dispensationis legitimae occupat sibi locum, et omnis aetas, sexus aut conditio personarum non est pari libramine ponderanda. Tres diffinitiones nimis generaliter anno praeterito editas, videlicet illam quae incipit : Ut ab Ordine, et illam quae incipit : Quia omnis notabilis, et illam quae incipit : Quoniam regnum Dei, quia videntur Libello diffinitionum Capituli generalis per universum Ordinem evidentius obviare, generale Capitulum duxit provide temperandas quod observantiam illarum, ex rigore vel necessitate, personae Ordinis minime teneantur. 3.  Item, quia peccantibus in legem per legem debet minime subveniri, nec ingrati debent de sua malitia lucrum seu commodum reportare, generale Capitulum districte prohibet abbatibus, abbatissis et conventibus Ordinis universi quod de genere, propinquitate, seu affinitate usque ad tertiam et quartam generationem Emengardis de Arpagone, quondam abbatissae monialium monasterii Ellenensis, et Annifeliciae quondam abbatissae Bellecombae, de ceterarum quarumlibet tam regularium quam saecularium personarum eisdem adhaerentium, auxilium, consilium seu favorem praestantium contra nostri Ordinis instituta, et specialiter Berengarii et Willermi iunioris de Caromonte Lodovensis dioecesis, qui ceteris impudentius se opposuit nostro Ordini derogando, persona aliqua numquam de cetero recipiatur ad nostri Ordinis habitum vel convictum. Si quae vero iam habitum Ordinis receperunt, nundum tamen professionem more Ordinis solemniter perfecerunt, ab Ordinis consortio et participio in continenti totaliter excludantur. Illae vero personae quae iam regulariter sunt professae nunquam ad aliquod officium seu dignitatem Ordinis assumantur ; et haec diffinitio extendatur ad casus temporum futurorum. 4.  Item, quoniam iure naturali, quod omnia docuit animalia, cunctis indicitur honor matris : ad defectus multiplices relevandos Cisterciensis ecclesiae matris Ordinis universi, domini Cisterciensi duxit generale Capitulum provide concedendum, quod usque ad septennium possit annuatim licentiare quadraginta abbates Ordinis ut a dicto Capitulo possint libere remanere, ita quod illi omnes expensas quas facturi essent pro itinere dicti Capituli si venissent, eidem domino abbati seu eius nuntio, apud Cistercium tempore dicti Capituli, teneantur in suis conscientiis fideliter consignare ; eidem domino Cisterciensi nihilominus committens dictum Capitulum et concedens in plenaria Ordinis potestate quod, ad sublevationem et sustentationem dictae ecclesiae Cisterciensis matris nostrae, per diminutionem numeri personarum et alias quomodo et qualiter, quando et quotiens sibi viderit opportunum, de consilio quatuor, trium aut duorum patrum abbatum filiorum suorum possit consultius providere ; et quidquid inde fecerit ratificat et approbat Capitulum generale. 5.  Item, quoniam sanctorum splendor mirabilis indeficienti lumine ubique radiat et coruscat, ad honorem beatissimi patris nostri Bernardi, qui totum Ordinem nostrum decorat, illuminat et venustat, generale Capitulum ordinat et diffinit quod in die octavo festivitatis eius duodecim lectiones et una missa per universum Ordinem habeantur, et quod historia propria B. Malachiae episcopi per totum Ordinem decantetur. 6.  Item, quia vere dignum et iustum est ut crescente contumacia crescat pariter et vindicta, statuit et ordinat Capitulum generale quod quicumque abbas remanserit a Capitulo generali eo anno quo venire tenetur, nisi infirmitate corporis aut necessitate inevitabili fuerit praepeditus, teste conscientia, coram Deo praeter poenam alias inflictam contra tales, viginti diebus continuis extra stallum abbatis in domo propria commoretur, et nihilominus tribus diebus faciat levem culpam. 7.  Item, quoniam privilegium meretur amittere qui concessa sibi abutitur potestate, generale Capitulum praecipit abbatibus Ordinis universi quod nunquam mittant monachos suos ad studendum nisi ad studia ab Ordine instituta, et qui aliter miserint teneantur in continenti ad domos proprias revocare ; monachi vero missi, si alia studia nisi interdum disputationis gratia duxerint frequentanda, pro fugitivis Ordinis habeantur. 8.  Item, quoniam sicut legatus sapiens illi qui eum miserit est acceptus, sic Deo et hominibus displicet nuntius infidelis, de commissariis abbatibus qui non venerunt ad Capitulum generale, secundum diffinitionem alias editam contra tales, graviter puniantur. 9.  Item, quoniam propter impedimenta vestium onerosa interdum posset periculum equitantibus provenire, de gratia permittit Capitulum generale ut liceat personis Ordinis sine cucullis sub cappis in scapularibus equitare. 10.  Item, propter pericula regularium cohabitantium inter gentes, et ne boni mores pravis colloquiis corrumpantur, generale Capitulum sub poena excommunicationis et panis et aquae, pro qualibet transgressione, districte prohibet et defendit quod nulla Ordinis abbatissa ac monialis cum saecularibus mulieribus ad eamdem mensam infra claustra monasterii praesumat comedere aliqua ratione, quinimo confabulationes talium personarum illis dumtaxat locis lectionibus et orationibus deputatis idem Capitulum tamquam virus pestiferum reprobat et condemnat. 11.  Item, diffinitioni anno praeterito editae contra Margaretam monialem de Monte Ioannis, de Marsiliaco, et Iaquetam monialem de Pietate, duxit generale Capitulum hoc addendum ut per abbatem de Fontineto dicta Margareta, et per abbatem de Alto fonte dicta Iaqueta excommunicatae publice nuntientur in parochiis in quibus faciunt mansionem. 12.  Item, super paternitate Vallis Dei prope Leodium ordinat generale Capitulum et diffinit quod sit perpetua filia Claraevallis, contradictores vero et rebelles, Galterus specialiter de Aquis, Ioannes Cristianus, Ioannes de Calopio monachi, et Willelmus de Gerle conversus fugitivi per excommunicationis sententiam et censuram Ordinis compellantur. 13.  Item, universis abbatibus qui, de contributione facta anno praeterito pro privilegiis et libertatibus Ordinis defendendis, summas sibi impositas a patribus suis abbatibus non persolverunt, praecipit Capitulum generale quod illi de regno Franciae infra quindenam Paschae solvere non omittant ; illi vero qui fuerint extra regnum solvant infra instans Capitulum generale, alioquin ex tunc pro depositis habeantur. 14.  Item, super diffinitione anno praeterito edita contra personas Ordinis quae domui Cisterciensi ratione contributionis aut mutui tenebantur, statuit et ordinat Capitulum generale quod illa diffinitio quantum ad abbates, priores et cellerarios illorum qui non solverunt termino assignato, totaliter in suo robore perseveret. 15.  Item, abbatibus de Tribus fontibus, de Monasteriis in Argona, de C[h]imen(i)one, de Ca(ti)[h]erio et de Crista, generale Capitulum districte praecipit et iniungit quod, portiones pecuniae ipsos contingentes pro decima domino regi pro prima solutione concessa, infra octavas Omnium Sanctorum apud Divionem ex integro solvere teneantur, remissa eis hac vice poenitentia corporali ex dicti Capituli gratia speciali, alioquin ex tunc qui non solverint sint in pane et aqua usque ad sequens Capitulum generale. 16.  Item, querela civium Coloniensium contra abbatem de [H]e[i]sterbach, de Valle Dei et de Hem[men]rode abbatibus committitur pace vel iudicio terminanda. 17.  Item, querela monialium Vallis Beatae Mariae iuxta Hoyum contra abbatem de Valle Sancti Lamberti, de Alna et de Villari abbatibus committitur, pace vel iudicio terminanda. 18.  Item, petitio abbatis de [Veteri] Campo, qui petit dispersionem sui conventus fieri, si patri abbati visum fuerit, exauditur, dum tamen extra generationem propriam non mittantur. 